Document ID: /roh_data/filtered/fineweb-2-filterrobots_roh.jsonl.gz/47030

«Igl è ina spada a dus taglioms. D’ina vart avain nus segirezza giuridica, da l’autra vart essan nus stads vendids ora uschè baud sco anc mai e quella glieud na po ussa betg vegnir, quai fa mal», di Norbert Cavegn president dal comité d’organisaziun da l’Open Air Lumnezia. L’entira scena da festivals è stada sco sin spinas per emnas ed ha spetgà vess la decisiun dal Cussegl federal. Blers èn gia sa preparads mentalmain ed uss èsi vegnì uschia co i ha stuì vegnir. «L’Open Air Lumnezia vegn franc a subir donns finanzials, igl n’è dentant nagina smanatscha per l’existenza».
Qua trais impurtantas dumondas a Norbert Cavegn:
Cura ha l’Open Air Lumnezia 2021 lieu?
Ils 22 fin ils 24 da fanadur 2021.
Tge capita cun mes ticket ch’jau hai gia cumprà?
Quels restan valaivels per l’onn proxim e na vegnan betg restituids. L’Open Air infurmescha en il decurs dals proxims dis sin lur homepage.
Tge capita cun il Line Up?
Nus essan vid discutar cun las bands e vulessan gugent che tuts vegnian era l’autra stad. Quai munta medem line up sco il 2020 simplamain il 2021.
Quest onn fiss Norbert Cavegn per la 36avla giada a l’Open Air, ma tge fa el lura ussa cun sia stad libra?
Quai è l’emprima stad senza Open Air durant quai temp e quai vegn a vegnir fitg curius. Na betg ma per mai, mabain per l’entir comité. Jau n’hai anc betg ponderà tge far enstagl la stad.
Plievgia, naiv, chaliras ma anc nagin coronavirus
L’Open Air Lumnezia ha gia fatg atras bler. Davent da chaliras grondas fin navaglias a mez la stad. Ed adina puspè plievgia uschia ch’ils stivals da gumma èn daventà equipament da basa per il festival. Buc d’emblidar il chametg il 2016 che ha mess ord funcziun il provediment electric da la Lumnezia e stizzà per pliras uras tuttas chazzolas sin e sper tribuna. Il redactur da musica Jachen Prevost ha lavurà blers onns per RTR durant l’Open Air Lumnezia ed entras quai vis blers muments spezials.